送吳志行監稅
作者：李流謙
朝代：宋

paragraphs: 乃翁儒林大宗匠，造化爲爐鑄卿相。
坐與文皇致太平，玉骨如塵汾水上。
斯文未喪不須嗟，仍喜郎君書起家。
等閒一第唾手得，以此報翁其未邪。
判北門事首峩豸，歷階而升姑少待。
斗米迫人成遠征，雲夢胸襟何足芥。
霜風獵獵吹征衣，登山臨水傷別離。
丈夫富貴恐不免，萬里扶摇方自茲。